Għaliex b'uniformi differenti?
Imtella' Settembru 17, 2020 - Aġġornata 17 Ta' Settembru, 2020 10:24am Erba' membri tal-Korp tal-Pulizija stazzjonati l-Mellieħa bħalissa qed jirrappurtaw għax-xogħol b'uniformi differenti minn ta' kollegi oħra. Dan mhux isir għaliex huma Pulizija tal-Komunità. Il-Korp tal-Pulizija qed jaħdem biex fix-xhur li ġejjin jintroduċi uniformi ġdida b'disinn differenti u drapp adattat għall-klima lokali. Bħala parti minn dan il-proċess, uniformi bid-disinn u l-materjal magħżul ingħatat lil dawn l-erba' membri tal-korp bi prova biex jagħtu r-reazzjoni tagħhom fosthom għall-materjal magħżul. Dan qed isir qabel l-aħħar pass fi proċess li issa ilu għaddej, meta l-korp tal-Pulizija jmexxi bl-ordni għal uniformi ġdida u komuni għal aktar minn 2,000 membru.